## Odluka o koncesiji u svrhu gospodarskog korištenja pomorskog dobra luke posebne namjene - industrijske luke Podrola - Rakalj

### NN 40/2011 (6.4.2011.), Odluka o koncesiji u svrhu gospodarskog korištenja pomorskog dobra luke posebne namjene - industrijske luke Podrola - Rakalj

VLADA REPUBLIKE HRVATSKE

945

Na temelju članka 80. stavka 4. točke 2. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009), Vlada Republike Hrvatske je na sjednici održanoj 2. travnja 2011. godine donijela

ODLUKU

O KONCESIJI U SVRHU GOSPODARSKOG KORIŠTENJA POMORSKOG DOBRA LUKE POSEBNE NAMJENE – INDUSTRIJSKE LUKE PODROLA – RAKALJ

I.

Sukladno Obavijesti o namjeri davanja koncesije u svrhu gospodarskog korištenja pomorskog dobra luke posebne namjene – industrijske luke Podrola – Rakalj (»Narodne novine«, broj 12/2011) i na temelju ponuda pristiglih na Javno otvaranje ponuda za dodjelu koncesije, održano 16. veljače 2011. godine u prostorijama Ministarstva mora, prometa i infrastrukture, te Nalaza i mišljenja Stručnog tijela za ocjenu ponuda za koncesije na pomorskom dobru, osnovanog sukladno članku 23. stavku 3. Zakona o pomorskom dobru i morskim lukama, Vlada Republike Hrvatske (u daljnjem tekstu: Davatelj koncesije) daje trgovačkom društvu »Maškun« d.o.o., Rakalj, Kamenolom Sv. Mikula b.b., 52208 Krnica (u daljnjem tekstu: Ovlaštenik koncesije), ovlaštenje za gospodarsko korištenje pomorskog dobra luke posebne namjene – industrijske luke Podrola – Rakalj.

II.

Područje pomorskog dobra koje se daje u koncesiju u svrhu gospodarskog korištenja luke posebne namjene – industrijske luke Podrola – Rakalj, na dijelu k.o. Rakalj, Općina Marčana, obuhvaća u cijelosti čestice zemljišta zemljišnoknjižnih oznaka 2320 i 2069/4, te djelomično česticu zemljišta zemljišnoknjižne oznake 2069/5 i dio mora.

Kopneni i morski dio područja koje se daje u koncesiju obilježen je poligonom točaka izraženih u metrima u Gauss-Kruegerovoj projekciji, kako slijedi:

TOČKA                   Y                      X

     1                 5 427 256.32      4 982 228.04
     2                 5 427 235.89      4 982 218.97
     3                 5 427 204.91      4 982 321.65
     4                 5 427 201.66      4 982 331.66
     5                 5 427 134.58      4 982 614.98
     6                 5 427 147.69      4 982 620.94
     7                 5 427 184.10      4 982 637.49
     8                 5 427 268.85      4 982 399.73
     9                 5 427 302.02      4 982 248.33
     1                 5 427 256.32      4 982 228.04

III.

Površina pomorskog dobra – lučkog područja koje se daje u koncesiju ukupno iznosi 29.074 m², od čega je 11.439 m² kopneni prostor, a 17.635 m² morski akvatorij.

IV.

Koncesija se daje u svrhu gospodarskog korištenja pomorskog dobra – luke posebne namjene – industrijske luke Podrola – Rakalj, na dijelu k.o. Rakalj, Općina Marčana.

Ovlaštenik koncesije dužan je koristiti dano pomorsko dobro – lučko područje i u njega uložiti sveukupno 50.000,00 kuna, kao investicijsko ulaganje u ukupnom vremenskom razdoblju trajanja koncesije, a sve u opsegu i na način naveden u ponudi i Studiji gospodarske opravdanosti za luku posebne namjene – industrijska luke Podrola – Rakalj (stranice broj 23 i 24 Studije), koja čini Prilog I. ove Odluke, a ne objavljuju se u »Narodnim novinama«.

Ovlaštenik koncesije se obvezuje da pomorsko dobro koje ovom Odlukom dobiva na gospodarsko korištenje, koristi isključivo za obavljanje djelatnosti za koje je registriran i za koje je utvrđena namjena koncesije.

V.

Ovlaštenik koncesije dužan je gospodarski koristiti pomorsko dobro sukladno Zakonu o pomorskom dobru i morskim lukama, lokacijskoj dozvoli izdanoj od strane Ministarstva zaštite okoliša, prostornog uređenja i graditeljstva, Uprave za prostorno uređenje, klase: UP/I-350-05/06-01/43, urbroja: 531-06-06-5 NK, od 6. travnja 2006. godine, te drugim zakonima i podzakonskim aktima iz područja sigurnosti plovidbe, zaštite okoliša i to na način koji će osigurati zaštitu okoliša.

Ovlaštenik koncesije ne može prava stečena koncesijom, niti djelomično, niti u cijelosti prenositi na drugoga bez izričitog odobrenja Davatelja koncesije.

VI.

Davatelj koncesije daje na korištenje pomorsko dobro, navedeno u točki II. ove Odluke, Ovlašteniku koncesije na vremensko razdoblje do 4. svibnja 2011. godine.

VII.

Za gospodarsko korištenje pomorskog dobra navedenog u točki II. ove Odluke Ovlaštenik koncesije obvezuje se da će uredno plaćati Davatelju koncesije koncesijsku naknadu.

Koncesijska naknada koju Ovlaštenik koncesije plaća za gospodarsko korištenje pomorskog dobra – lučkog područja sastoji se od stalnog i promjenjivog dijela naknade, s tim da za:

a) stalni dio iznosi 4,00 kune po metru kvadratnom (m²) zauzete površine pomorskog dobra – lučkog područja, odnosno 10.195,52 kune;

b) promjenjivi dio iznosi 2% od ukupnog godišnjeg prihoda, odnosno razmjerno danima korištenja koncesije.

Navedena naknada plaća se na sljedeći način:

Stalni dio naknade plaća se u roku 30 (trideset) dana od dana sklapanja ugovora o koncesiji, u jednom obroku.

Promjenjivi dio naknade plaća se u roku od 15 (petnaest) dana od dana isteka vremenskog razdoblja trajanja koncesije, u jednom obroku.

VIII.

Na temelju ove Odluke ovlašćuje se ministar mora, prometa i infrastrukture, da sklopi ugovor o koncesiji pomorskog dobra iz točke II. ove Odluke, kojim će se detaljno urediti ovlaštenja Davatelja koncesije, te prava i obveze Ovlaštenika koncesije, posebno u odnosu na zaštitu okoliša, sigurnost plovidbe, održavanje i osiguranje, te nadzor pomorskog dobra koje se daje u koncesiju.

IX.

Ovlaštenik koncesije dužan je u roku od 15 (petnaest) dana od dana objave ove Odluke u »Narodnim novinama« Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva financija, na iznos od 7% od ukupne vrijednosti investicije, a koja prema ponudi Ovlaštenika koncesije iznosi 50.000,00 kuna, s rokom važenja garancije do 3 (tri) mjeseca od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Ako Ovlaštenik koncesije ne dostavi garanciju iz stavka 1. ove točke neće se potpisati ugovor o koncesiji iz točke VIII. ove Odluke, te Ovlaštenik koncesije gubi sva prava utvrđena ovom Odlukom.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/05-01/03

Urbroj: 5030116-11-3

Zagreb, 2. travnja 2011.

Predsjednica
Jadranka Kosor, dipl. iur., v. r.

Odluka, NN 40/2011-945
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)